KOMISJONI ARUANNE EUROOPA PARLAMENDILE JA NÕUKOGULE

Taani Kuningriigi ning Euroopa Politseiameti vahelise operatiiv- ja strateegilise koostöö kokkuleppe hindamise kohta

Sissejuhatus

Taani Kuningriigi ning Euroopa Politseiameti vahelise operatiiv- ja strateegilise koostöö kokkuleppega (edaspidi „kokkulepe“) kehtestatakse õiguslik raamistik Taani koostööle Europoliga. Kokkuleppe artikli 25 kohaselt kutsutakse komisjoni üles hindama kokkuleppe sätteid, eelkõige kokkuleppe toimimise tõhusust ja Taani vastavust andmekaitsesätetele.

Kuni 1. maini 2017 osales Taani täielikult nõukogu otsuses, millega asutatakse Euroopa Politseiamet (Europol) . Kooskõlas protokolliga (nr 22) Taani seisukoha kohta on Taanil õigus loobuda kõigist ELi justiits- ja siseküsimuste alastest õigusaktidest, mis on vastu võetud pärast Lissaboni lepingu jõustumist 1. detsembril 2009 . Nõukogu otsus asendati 2016. aastal vastu võetud määrusega (EL) 2016/794, mis käsitleb Euroopa Liidu Õiguskaitsekoostöö Ametit (Europol) . Määrust hakati täielikult kohaldama alates 1. maist 2017. Loobumisklausli tõttu ja 3. detsembril 2015 toimunud riikliku referendumi negatiivse tulemuse tõttu küsimuses, kas Taani loobumisklauslit justiits- ja siseküsimustes tuleks muuta, ei saa Taani määruses osaleda.

Pärast 3. detsembril 2015 Taanis toimunud rahvahääletust esitasid komisjoni president, Euroopa Ülemkogu eesistuja ja Taani peaminister 15. detsembril 2016 deklaratsiooni, milles nad leppisid kokku, et „on vaja operatiivkorraldust, et minimeerida negatiivset mõju, mida avaldab Taani lahkumine Europolist 1. mail 2017, ning millest saaksid vastastikust kasu nii Taani kui ka ülejäänud Euroopa Liit piiriülese raske ja organiseeritud kuritegevuse ning rahvusvahelise terrorismi vastases võitluses. Selline kord peab olema Taanile omane ja mitte mingil juhul võrdne täieliku liikmesusega Europolis, st tagama juurdepääsu Europoli andmehoidlatele või täieliku osalemise Europoli operatiivtöös ja andmebaasis või andma otsustusõiguse Europoli juhtorganites. Siiski peaks see tagama piisava operatiivkoostöö taseme, sealhulgas asjakohaste andmete vahetamise, tingimusel et kohaldatakse piisavaid kaitsemeetmeid.“

Kokkuleppega kehtestatakse õigusraamistik Taani koostööks Europoliga, nagu on nõutud 15. detsembri 2016. aasta deklaratsioonis. See jõustus 30. aprillil 2017, vältides seega tühimiku tekkimist seoses sellega, kui Taani muutus 1. mail 2017 oma suhetes Europoliga liikmesriigist kolmandaks riigiks. Taani parlament (Folketing) võttis 27. aprillil 2017 vastu seaduse nr 411 Euroopa Liidu Õiguskaitsekoostöö Ameti (Europol) kohta, millega lubatakse Taani valitsusel kokkulepe sõlmida. Euroopa Parlament võttis 27. aprillil 2017 vastu resolutsiooni . Nõukogu andis 28. aprillil 2017 Europolile loa kõnealuse kokkuleppega nõustuda .

Kokkuleppe põhjendustes selgitatakse, et selle eesmärk on „vähendada Taani Europolist lahkumise negatiivset mõju“, kehtestades „vähemalt samaväärsel tasemel“ koostöö muude kolmandate riikidega, kes on Europoliga sõlminud samalaadsed kokkulepped (põhjendus 3).

Kokkuleppe eripäraks on Taani eriseisund ELi ja Schengeni liikmesriigina. Taani eriseisundit ELi liikmesriigina on kajastatud kokkuleppe põhjenduses 4. Põhjenduses 5 märgitakse, et Taani on Schengeni ala osa ja on oma riiklikus õiguses Schengeni acquis’d täielikult rakendanud. Lisaks on põhjenduses 6 märgitud, et Taani on osa nn Põhjamaade passiliidust koos teiste Põhjamaadega, millest kaks on ELi liikmesriigid ja kaks on seotud Schengeni acquis’ rakendamise ja edasiarendamisega.

Hindamise ja aruande ettevalmistamine

·Komisjon saatis küsimustiku Taani justiitsministeeriumile ja Taani andmekaitseametile. Taani justiitsministeerium ja Taani riiklik politsei esitasid küsimustikule kirjalike vastuste kavandid. Taani andmekaitseamet tänas komisjoni võimaluse eest anda küsimustikule tagasisidet ja teatas komisjonile, et ta ei ole uurinud, kuidas Taani riiklik politsei kokkulepet rakendas. Seetõttu leidis ta, et Taani justiitsministeeriumil ja Taani politseil on praegu paremad võimalused sellele vastata.

·Komisjon vahetas teavet Taani justiitsministeeriumi, Taani riikliku politsei, sealhulgas selle andmekaitseametniku, Taani andmekaitseameti ning kokkuleppe kohaldamise eest vastutavate Europoli esindajatega, sealhulgas analüütikutega, kes kasutavad kokkuleppe alusel vahetatud teavet ja kellel on sellele juurdepääs, ning Euroopa andmekaitseinspektoriga, kes teeb järelevalvet isikuandmete töötlemise üle Europolis.

·Taani justiitsministeerium andis Taani parlamendile (Folketing) juurdepääsu ministeeriumi aruannetele, mis käsitlesid Taani politsei olukorda seoses Europoliga (ajavahemik 1. maist 2017 kuni detsembrini 2019).

·Komisjoni järeldused esitati lisatud komisjoni talituste töödokumendis, mida jagati ka Taani justiitsministeeriumi ja Europoliga, andes neile võimaluse esitada märkusi ebatäpsuste kohta ja teha kindlaks teave, mida ei saa üldsusele avaldada.

Järeldused

Kokkuleppe artiklis 25 on sätestatud, et hindamine peaks eelkõige puudutama kokkuleppe toimimise tõhusust ning Taani vastavust kokkuleppe andmekaitsesätetele.

Hindamine näitas, et kokkuleppega, millega Taanile antakse muude kolmandate riikidega võrreldes eristaatus, nähakse ette Taani ja Europoli vaheline koostöö, mis on täitnud üldise eesmärgi luua Taani ja Europoli vahel koostöösuhted võitluses terrorismi ja raske piiriülese kuritegevuse vastu ning on minimeerinud Taani 1. mail 2017. aastal Europolist lahkumise negatiivset mõju.

See on eelkõige tingitud tõhustatud teenusest, mida Taani saab taani keelt kõnelevate lähetatud riiklike eriekspertide kaudu, et käsitleda Europoli alluvuses Taani taotlusi sisestada, otsida ja ristkontrollida andmeid 24 tundi ööpäevas ja 7 päeva nädalas. Nii Taani kui ka Europol tõdesid selgesõnaliselt, et taani keelt kõnelevate riiklike ekspertide lähetamine Europoli on osutunud selles osas edukaks. Samal ajal tunnistasid mõlemad pooled, et kokkuleppe artikli 10 lõikega 6 kehtestatud piirangute tõttu seoses Haagi ja Taani lähetatud taani keelt kõnelevate riiklike ekspertide ülesannetega oleks koostöö tõhusust võimalik parandada.

Kokkuleppes nõutakse, et Taani kohaldaks kokkuleppes sätestatud andmekaitsemeetmeid ning norme, millega rakendatakse ELi õiguskaitsedirektiivi. Taani õiguskaitseseadus on õigusakt, millega kavatsetakse ELi õiguskaitsedirektiiv üle võtta. See jõustus 30. aprillil 2017. Taani riiklik politsei on määranud andmekaitseametniku isikuandmete töötlemiseks Taani politsei poolt seaduse kohaldamisalas. Andmekaitseametnikule on muu hulgas antud ülesanne jälgida ELi õiguskaitsedirektiivi täitmist.